Veldwerkers, Ngidi se vier paaltjies nie genoeg vir ŉ segeLungi Ngidi – vier paaltjies. (Foto Twitter @OfficialCSA) Die vyfde eendagwedstryd Donderdag op St Georgepark tussen Suid-Afrika en Indië het vir die gasheerspan op ŉ goeie noot afgeskop. Die Proteas het twee Indiese kolwers met goeie veldwerk uitgehardloop en saam met Lungi Ngidi se vier paaltjies Indië tot 274/7 beperk nadat die Proteas se kaptein, Aiden Markram, die loot gewen en besluit het om eerste te boul. Die Proteas se kolwers het egter weer misluk en kon net met 201 lopies antwoord wat aan Indië ŉ oorwinning van 73 lopies gegee het. Die laaste ses paaltjies van die Proteas het vir net 31 lopies geval en hulle is in 42.2 beurte uitgeboul. Daarmee het Indië die reeks met 4-1 beklink met die laaste wedstryd wat Vrydag op SuperSportpark gespeel word. Indië, wat nou na die reekssege die nommer-een-eendagspan in die wêreld is, se beurt het vinnig begin. Die eerste paaltjie het eers op 48 van 44 balle geval toe Shikhar Dhawan vir 34 lopies (23 balle, agt viere) moes terugstap. Indië se kaptein, Virat Kohli, het toe saam met Rohit Sharma die langsteel ingelê. Die 100-tal het reeds in die 17de boulbeurt op die telbord verskyn en die 150-tal in die 25ste boulbeurt. Kohli is kort hierna op 36 uitgehardloop (153/2) en Ajinkya Rahane (8), die volgende man wat uit is, is ook uitgehardloop. Sharma was hierdie keer die steunpilaar in die Indiese kolfbeurt. Hy is met sy telling op 96 deur Tabraiz Shamsi laat val en het voortgegaan om 115 (126 balle, 11 viere, vier sesse) aan te teken. Dit was sy 17de eendag-honderdtal. In die 43ste boulbeurt het Lungi Ngidi met agtereenvolgende balle van Sharma en Hardik Pandya ontslae geraak. MS Dhoni, wat net 46 lopies benodig het om die 10 000 eendaglopie-merk te bereik, het Ngidi se drie-kuns afgeweer. Ngidi het uiteindelik 4/51 in 10 boulbeurte in Indië se totaal van 274/7 platgetrek. ♦ In die Proteas se lopie-jaagtog onder St Georgepark se nuwe spreiligte het Hashim Amla en Aiden Markram Suid-Afrika se beste aanvangsvennootskap van die reeks opgestel. Die eerste paaltjie het op 52 geval toe Markram vir 32 uitgevang is. Hierna het slegs Amla (71) behoorlik vasgeskop voordat hy uitgehardloop is, terwyl JP Duminy (1) en AB de Villiers (6) met die kolf misluk het. Heinrich Klaasen (39) het sy stem dik gemaak, maar dit was nie genoeg nie. Die Proteas se lang stert het hulle duur te staan gekom en hulle is vir 201 lopies uitgehaal Die sesde en laaste eendagwedstryd word Vrydag in Centurion gespeel (13:00). Klik hier vir meer inligting: http://www.espncricinfo.com/series/18065/scorecard/1122283/south-africa-vs-india-5th-odi-ind-in-sa-2017-18